Vain Kreikka ja itäisen Euroopan maat ovat OECD:n tilastossa Suomen edellä. Osmo Soininvaaran mukaan Suomi on ajautumassa täydelliseen katastrofiin.

Soininvaara huomauttaa, että tuntimääräinen työaika kertoo maksimityöaikaa paremmin, paljonko kansantalouden käytössä on työtunteja. EDUSKUNTA

Elinkeinoelämän keskusliitto (EK) julkaisi tiistaina listan, jonka mukaan Suomi on työajaltaan Euroopan lyhimpiä viikkotyöaikoja noudattava maa. Lista lyhintä työaikaa tekevistä maista pohjautuu Euroopan tilastokeskuksen tietoihin.

Ex-kansanedustaja Osmo Soininvaara (vihr) tyrmää väitteen.

– Ei pidä paikkaansa. Suomalaisten työaika kuuluu Länsi- Euroopan pisimpiin. EK:n tilasto on harhaanjohtava ja tarkoituksenhakuinen, Soininvaara sanoo Iltalehdelle.

Asiasta myös blogissaan kirjoittanut Soininvaara viittaa OECD:n tilastoon, jossa Suomi sijoittuu läntisen Euroopan maiden viikkotyötuntien kärkeen. Vain Kreikka ja itäisen Euroopan maat ovat tilastossa Suomen edellä.

– On harhaanjohtavaa puhua teoreettisesta kokopäiväisestä työpäivästä, jos ei kerrota, kuinka iso osa työvoimasta sitä tekee. Suomalaisista huomattavan iso osa tekee maksimityöaikaa, kun taas muualla Euroopassa osa-aikatyö on yleisempää.

Soininvaara huomauttaa, että tuntimääräinen työaika kertoo maksimityöaikaa paremmin, paljonko kansantalouden käytössä on työtunteja.

”Suomi ajautumassa täydelliseen katastrofiin”

OECD:n tilaston mukaan pisin työaika on Kreikassa, mutta Suomi ei ole siitä kaukana. Mitä se kertoo maiden taloustilanteista?

– Pisintä työpäivää tehdään siellä, missä taloustilanne on heikoin. Suomi on ajautumassa täydelliseen katastrofiin. Toivon kyllä hartaasti, että yhteiskuntasopimus syntyy.

Sipilän hallitus tavoittelee yhteiskuntasopimuksella viiden prosenttiyksikön vähennystä yksikkötyökustannuksiin, minkä aikaansaamiseksi on ehdotettu työajan pidentämistä.

– Tämä olisi askel väärään suuntaan. Työaikojen pidennys toimisi vain nousukauden aikaan. Ja saavutettaisiinko sillä oikeasti tehokkuutta? Soininvaara kyseenalaistaa.

Enemmän joustavuutta

OECD:n tilaston mukaan Norjassa, Hollannissa ja Saksassa työaika on lyhin.

– Ei talouden taso ole työajasta kiinni, vaan työtunnin hinta määrittää maan kilpailukyvyn, Soininvaara toteaa.

Soininvaaran mielestä työaikaan tarvittaisiin enemmän henkilökohtaista joustavuutta.

– Työntekijä voisi itse valita, kuinka monta prosenttia työajastaan hän tekee elämäntilanteesta riippuen. Jos on iso asuntolaina maksettava, työntekijä voisi ottaa enemmän tunteja. Jos taas perhetilanteen vuoksi työntekijä tarvitsisi enemmän vapaa-aikaa, se olisi myös mahdollista.

OECD:n keräämät viikkotyöajat ovat vuodelta 2012. Soininvaaran mukaan työajan kaltaiset asiat ovat kuitenkin aika vakaita.

Soininvaaran blogikirjoituksesta kertoi ensimmäisenä Talouselämä.

OECD:n lista löytyy Soininvaaran blogikirjoituksesta. EK:n listan voi lukea täältä.